РЕГЛАМЕНТ (ЕО) № 223/2008 НА КОМИСИЯТА
от 12 март 2008 година
за определяне на условията и процедурите за признаване на организации на бубарите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1) и по-специално член 127 във връзка с член 4 от него,
като има предвид, че:
(1)
Регламент (ЕИО) № 707/76 на Съвета от 25 март 1976 г. относно признаването на организации на бубари (2) следва да бъде отменен от 1 април 2008 г. по силата на член 201, параграф 1, буква б) от Регламент (ЕО) № 1234/2007.
(2)
Определени условия и задължения, предвидени в Регламент (ЕИО) № 707/76, не бяха включени в Регламент (ЕО) № 1234/2007.
(3)
С оглед осигуряване на по-нататъшното правилно функциониране на сектора на бубарството, както и в полза на яснотата и рационалността следва да бъде приет нов регламент, формулиращ както тези условия и задължения, така и настоящите правила за прилагане, установени с Регламент (ЕИО) № 822/76 на Комисията от 7 април 1976 г. за условията и процедурите за признаване на организации на бубарите (3).
(4)
Регламент (ЕИО) № 822/76 следва да бъде отменен.
(5)
Новият регламент се прилага от датата на отмяна на Регламент (ЕИО) № 707/76.
(6)
В член 122 от Регламент (ЕО) № 1234/2007 се предвижда признаването на организации на производители в сектора на бубарството, които имат конкретна цел, която по-специално може да се отнася до концентриране на предлагането, както и предлагане на пазара на продуктите на членовете ѝ, съвместно приспособяване на производството към изискванията на пазара и подобряване на продукта, както и насърчаване на рационализацията и механизацията на производството.
(7)
За да се избегне всяка дискриминация между производителите и да се осигурят единството и ефективността на всяко предприето действие, следва да се определят условия и процедури за признаване на организации на производители в сектора на бубарството, приложими в цялата Общност; организациите на производителите следва да отговарят на тези условия и процедури, за да могат да бъдат признати от държавите-членки.
(8)
Признаването на организации на производители следва да бъде обвързано с доказателства за развивана в достатъчна степен икономическа дейност, свързана с производството и реализацията на продукцията в сектора на бубарството, като в райони с ниско производство са допустими дерогации. Тъй като броят на бубарите е значително намалял през последните няколко години, прагът за минимален брой производители, необходими за създаване на призната организация на производители, посочен в Регламент (ЕИО) № 822/76, следва да бъде значително понижен.
(9)
Разпоредбите, свързани с процедурата за признаване и неговото отнемане, трябва да бъдат допълнени, като се уточни информацията, която следва да се предостави при подаване на заявлението.
(10)
За информация на държавите-членки и заинтересованите страни в началото на всяка година следва да се публикува списък на организациите, които са били признати през предходната година, както и на онези, чието признаване е било отнето през същия период.
(11)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки признават организации на бубари, които:
а)
са подали заявление за признаване;
б)
отговарят на общите условия, установени в член 122 от Регламент (ЕО) № 1234/2007;
в)
отговарят на специалните условия, установени в член 2 от настоящия регламент.
2. Компетентният орган за признаване на организации на производители е органът на държавата-членка, на чиято територия е седалището на организацията на производители.
Член 2
1. За да бъдат признати, организациите на производители трябва да:
а)
включват в дейността си производството и предлагането на пазара на пашкули от копринени буби;
б)
включват най-малко 50 производители, които използват или се задължават да използват минимум 2 500 кутии през годината на отглеждане, през която организацията е била призната;
в)
изключват в цялата си област на дейност всяка дискриминация между бубарите от Общността въз основа, наред с друго, на тяхната националност или място на установяване;
г)
имат правосубектност или достатъчно правоспособност, за да се ползват от права и да имат задължения в съответствие с националното законодателство;
д)
нямат други членове освен бубари;
е)
включват в устава си следните задължения на членовете си:
i)
да предлагат на пазара цялата си продукция чрез организацията на производителите, т.е. да продават на търговците на едро или на ползващите продукцията им промишлени отрасли, при което за известни количества са възможни дерогации от това изискване;
ii)
да прилагат по отношение на продукцията и пускането ѝ на пазара правилата, приети от организацията с цел приспособяване на обема на предлагането и качеството на продукта към пазарните изисквания;
iii)
да не напускат организацията преди изтичане на тригодишно членство, след признаването на същата и с най-малко едногодишен срок за предизвестие, без да се засягат разпоредбите на националното законодателство, предназначени в определени случаи да предпазят организацията или нейните кредитори от финансовите последици, които могат да последват напускането на неин член, или да предотвратят напускането на неин член в рамките на финансовата година;
ж)
водят отделно счетоводство за дейностите, за които са били признати.
2. В съответствие с процедурата, посочена в член 195, параграф 2 от Регламент (ЕО) № 1234/2007, държава-членка може да бъде оправомощена, по нейна молба, да признае в район с ниско производство организация, която не отговаря на условията, посочени в параграф 1, буква б) от настоящия член.
Член 3
Организациите на производители прилагат към заявлението си за признаване следните документи и информация:
а)
устава на организацията;
б)
имената на лицата, упълномощени да действат от името и за сметка на организацията;
в)
списък с дейностите, които обуславят заявлението за признаване;
г)
доказателства, че са спазени разпоредбите на член 2, параграф 1, буква б) или на член 2, параграф 2;
д)
правилата, приети в съответствие с член 2, параграф 1, буква е), подточка ii), и по-специално онези, отнасящи се до сушенето на пашкули.
Член 4
1. Държавите-членки вземат решение по отношение на заявления за признаване в срок 2 месеца от получаването им.
2. Държавите-членки в срок два месеца информират Комисията за техните решения и посочват причините при отхвърляне на заявления.
Член 5
1. Държавите-членки упражняват непрекъснат контрол, за да гарантират, че признатите организации отговарят на условията за признаването.
2. Признаването на организация се отнема от държавите-членки, ако огранизацията не отговаря повече на условията за признаване или ако признаването е било основано на невярна информация. Признаване, придобито или използвано чрез измама, се отнема с обратна сила.
3. В случай че държава-членка отнеме признаване на организация, тя информира Комисията за това в срок два месеца, като посочва причините за това.
Член 6
В началото на всяка година Комисията публикува в серия С на Официален вестник на Европейския съюз списъка с организациите, които са били признати през предходната година, както и списъка на организациите, на които това признаване е било отнето през предходната година.
Член 7
Регламент (ЕИО) № 822/76 се отменя.
Член 8
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 април 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 март 2008 година.